Νικόλαος Γερβέλιος

Ο Νικόλαος Γερβέλιος ή Nikolaus Gerbel ή Nikolaus Gerbellius (1485 περ. – 1560) ήταν Γερμανός ανθρωπιστής της Αναγέννησης, νομικός και διδάκτωρ του Αστικού και Κανονικού Δικαίου.Bl. Peter G. Bietenholz & Thomas B. Deutscher, Contemporaries of Erasmus: A Biographical Register of the Renaissance and Reformation, Εκδόσεις του Πανεπιστημίου του Τορόντο, Τορόντο 2003, λήμμα για τον Nikolaus Gerbel, τ. 1, σελ. 90–91.

Ο Νικόλαος Γερβέλιος ήταν μέλος ενός κύκλου λογίων που ζούσαν στο Στρασβούργο. Είναι γνωστός για τη φιλία του με τον Λούθηρο, για την αλληλογραφία του με το Έρασμο και τον Μελάγχθονα, καθώς και την υποστήριξή του προς τον Γιόχαν Ρόιχλιν (Johann Reuchlin) στη διαμάχη του τελευταίου με τον Γιοχάνες Πφέφερκορν (Johannes Pfefferkorn).

Γεννήθηκε στο Πφόρτσχαϊμ του Μέλανα Δρυμού και σπούδασε στο Πανεπιστήμιο της Βιέννης από το 1502 έως το 1505, στο Πανεπιστήμιο της Κολωνίας από το 1505 έως το 1506, στο Πανεπιστήμιο του Τύμπιγκεν από το 1508 έως το 1512 και αργότερα στο Πανεπιστήμιο της Μπολόνια. Δίδαξε για πολλά χρόνια ως καθηγητής του Δικαίου στο Πανεπιστήμιο του Στρασβούργου, όπου και πέθανε σε προχωρημένη ηλικία.

Δημοσίευσε πολλά έργα σχετικά με τη ρωμαϊκή ιστορία, καθώς και την αρχαία ελληνική γεωγραφία, όπως το γνωστό: Nicolai Gerbelij in descriptionem Graeciae Sophiani, praefatio, που εκδόθηκε στη Βασιλεία, το 1545. Η έκδοση αυτή είναι μία Περιγραφή της Ελλάδος του Κερκυραίου Νικολάου Σοφιανού με σχόλια του Γερβέλιου, στην οποία συμπεριλαμβάνονται είκοσι μία ξυλογραφίες εντός του κειμένου, που απεικονίζουν, με φανταστικό τρόπο και γοτθικό ύφος, αρχαίες αλλά και σύγχρονες ελληνικές πόλεις και τοποθεσίες. Τα επεξηγηματικά κείμενα αντλούν πληροφορίες από αρχαίους Έλληνες και Λατίνους συγγραφείς. Από τις αρχικές εκδόσεις του Σοφιανού δεν σώζεται καμία.Βλ. Ιόλη Βιγγοπούλου, λήμμα Nicolas Gerbelius, στο: Travelogues, Με το βλέμμα των περιηγητών.

Βιβλιογραφικές αναφορές

Κατηγορία:Γερμανοί ανθρωπιστές
Κατηγορία:Γερμανοί συγγραφείς